3


И Н Ф О Р М А Ц И Ј А
О  ЈАВНОМ СЛУШАЊУ
ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ 
САМОУПРАВУ  
Велика сала Скупштине града, Градска управа Града Крагујевца, 4. мај 2026. године

[bookmark: _GoBack]Одбор за правосуђе, државну управу и локалну самоуправу је, на основу Одлуке донете на  18. седници, одржаној 22. априла 2026. године, дана 4. маја 2026. године одржао Јавно слушање на тему „Представљање Предлога закона о изменама и допуни Закона о Уставном суду; Предлога закона о изменама и допунама Закона о избору народних посланика; Предлога закона о изменама и допунама Закона о локалним изборима и Предлога закона о допуни Закона о избору председника Републике, које је 21. априла 2026. године поднео народни посланик Мирослав Петрашиновић“. Јавним слушањем је председавао др Угљеша Мрдић, председник Одбора за правосуђе, државну управу и локалну самоуправу.

Јавно слушање је почело у 11,00 часова.

Јавном слушању су присуствовали чланови/заменици чланова Одбора: Драган Николић, Јасмина Палуровић, Биљана Илић Стошић, Милија Милетић, Ристо Костов и Верица Милановић.

Јавном слушању су присуствовали народни посланици који нису чланови Одбора: Мирослав Петрашиновић, Дане Станојчић, Наташа Јовановић, Иван Рајичић, Марко Милошевић, Миљана Милојевић, Анита Нешић, Наташа Михајловић, Здравко Младеновић, Ана Белоица Мартаћ, Ахмедин Шкријељ, Минела Календер, Ненад Крстић, Стефан Китановић, Горан Николић и Едис Дургутовић.

Јавном слушању су присуствовали и помоћници министра државне управе и локалне самоуправе: Радован Арежина и Јован Кнежевић; члан Републичке изборне комисије Вељко Петровић; професори са Правног факултета Универзитета у Крагујевцу: проф. др Јелена Вучковић, проф. др Срђан Ђорђевић, проф. др Дејан Матић, проф. др Зоран Јовановић, доц. др Никола Ивковић, доц. др Аника Ковачевић, асистент Лука Петровић и истраживач Ружица Кијевчанин; представник Мисије ОЕБС-а у Републици Србији Ивана Крстић; члан политичке странке Србија Центар - СРЦЕ др Драгутин Радосављевић и остала заинтересована јавност: Наташа Петровић, Милан Милошевић, Драгица Андрић, Гордана Мешић, Драган Куљанин, Биљана Новосел, Јована Отовић, Гордана Вукомановић, Мирјана Михајловић, Драгана Јандрић, Горан Алексић, Дарко Дробњак, Јелена Миливојевић, Ана Вићентијевић, Небојша Милић, Жарко Лекић, Светлана Минић и Светлана Миладиновић.

Др Угљеша Мрдић, председник Одбора отворио је јавно слушање и поздравио          чланове и заменике чланова Одбора за правосуђе, државну управу и локалну сaмоуправу, присутне народне посланике, представнике Министарства државне управе и локалне самоуправе, представнике међународних организација, учеснике из Градске управе Града Крагујевца, као и друге присутне, који су се одазвали позиву да узму учешће у јавном слушању и дају свој допринос успешном сагледавању веома значајне теме која је предмет дискусије. 

Народни посланик Мирослав Петрашиновић, предлагач закона је у уводном излагању истакао да су предложени закони плод шире активности које је предузела Влада Републике Србије у сарадњи са посматрачком мисијом ОЕБС-а након спроведених парламентарних избора од 17. децембра 2023. године и коначног извештаја ОДИХР-а.
Изнео је да је део препорука ОДИХР-а већ имплементиран у законoдавство Републике Србије кроз измене Законa о јединственом бирачком списку.
Истакао је да је, у погледу Предлога закона о изменама и допунама Закона о избору народних посланика, намера предлагача да се повећају капацитети органа за спровођење избора, тако што је предложено да би Републичка изборна комисија (у даљем тексту: РИК) била задужена за организовање и спровођење обуке за рад лица у изборним органима средњег (градске и општинске комисије) и нижег нивоа (бирачки одбори), а која ће морати да поседују потврду о спроведеној обуци, издату од стране РИК-а на период важења од три године. 
Рекао је да ће РИК бити дужан да донесе правилник о начину и систему обуке лица за рад у органима за спровођење избора у року од три месеца од ступања на снагу Предлога закона, као и да ће водити јавни регистар лица која су прошла обуку и стекла потврду за рад у органима за спровођење избора.
Навео је као новину да ће један бирач својим потписом моћи да подржи већи број изборних листа, како би се грађанима омогућио већи број политичких опција за гласање.
Рекао је да је предложено брисање члана важећег закона који је прописивао разлоге због којих изборне листе нису могле бити проглашене, док се Предлогом закона даје могућност носиоцу изборне листе да те недостатке отклони у одређеном року и да поново поднесе уредну изборну листу.
Указао је на промене које се односе и на изборне листе националних мањина, а које се односе на називе тих изборних листа, њихов упис у Регистар политичких старанака, коалиције странака националних мањина и групе грађана националних мањина.
У погледу Предлога закона о изменама и допунама  Закона о локалним изборима изнео је да се измене односе на одредбе о градским и општинским изборним комисијама и бирачким одборима, у погледу њихове сарадње са РИК-ом, у вези са организовањем и спровођењем обука лица која учествују у органима за спровођење избора, као и на одредбе о заштити личних података од злоупотреба приликом прикупљања потписа подршке за изборне листе.
Навео је да се Предлогом закона о допуни  Закона о избору председника Републике само дефинише положај чланова бирачких одбора у погледу похађања обука за рад у органима за спровођење избора.
Након уводног излагања уследила је дискусија у којој су учествовали: Наташа Јовановић, Ахмедин Шкријељ, Марко Милошевић, Верица Милановић, проф. др Срђан Ђорђевић, Ристо Костов, доц. др Аника Ковачевић и проф. др Јелена Вучковић.
Изнети су ставови да ОДИХР још од 1997. године даје препоруке за унапређење изборног процеса, али да претходне власти, посебно после 2000. године, нису биле спремне на шири друштвени дијалог о побољшању изборних услова, као и да актуелне измене закона треба да обезбеде већу сигурност демократских права грађана Србије.
Према стручном мишљењу, предложене измене изборних закона не мењају суштину постојећих решења, већ прецизније уређују обавезу поседовања важеће потврде о завршеној обуци за рад у изборним органима. Указано је и на потребу јаснијег формулисања одредаба како би било недвосмислено да се услови односе на чланове локалних изборних комисија и бирачких одбора.
Такође, оцењено је да би у пракси могло доћи до недостатка обучених лица за рад у изборним телима, посебно у случајевима понављања гласања, због чега је предложено прецизније дефинисање услова за именовање чланова и секретара изборних комисија, укључујући обавезну обуку.
Указано је и на могуће проблеме у примени рокова за одлучивање Уставног суда у сложеним изборним споровима, па се предлаже могућност продужења рока у изузетним ситуацијама. Као додатно решење за већу ефикасност изборног процеса, истиче се значај дигитализације и електронског подношења захтева у изборним споровима.
У расправи су изнете оцене да се предложеним изменама изборних закона неће суштински унапредити изборни услови. Истовремено, изнети су и ставови да постоји неизвесност у погледу правовремене примене нових законских решења већ на наредним изборима.
Покренуто је питање потребе за већом едукацијом бирача о значају гласања и функционисању демократског система и наглашено да са едукацијама треба почети у оквиру школског система. Том приликом указано је да демократски процеси пре свега фаворизују кандидате са највећом подршком грађана, што не мора увек подразумевати и избор најстручнијих или најквалитетнијих појединаца.

Указано је да би увођење посебних одредаба које се односе на дигитализацију поступка, односно могућност електронског подношења захтева за одлучивање у изборним споровима, могло допринети ефикаснијем раду надлежних органа и бржем решавању спорова.

Председник Одбора је након окончане дискусије закључио јавно слушање, којом приликом се захвалио свим учесницима јавног слушања који су омогућили члановима Одбора за правосуђе, државну упрaву и локалну самоуправу као и свим народним посланицима, да чују различита мишљења и ставове о предлогу наведених закона који су били тема јавног слушања. Навео је да очекује да ће се четири предложена закона о којима се расправљало наћи што пре  на дневном реду седнице Народне скупштине. Нагласио је да ће изнети ставови и мишљења на окончаном јавном слушању бити од велике користи.

Јавно слушање је завршено у 12,45 часова.

							ПРЕДСЕДНИК ОДБОРА

							      др Угљеша Мрдић
